Tom Behnke (FRI), 1999-10-14:
Der skal fra Frihed 2000 lyde en stor tak til Kristeligt Folkeparti for at stille denne her forespørgsel.
Vi havde selv planlagt at genfremsætte vores beslutningsforslag fra sidste samling, men denne forespørgselsdebat gør det ud for det samme, og det er vi glade for.
Så en stor tak til Kristeligt Folkeparti for at fokusere på dette problem, så man ikke kun diskuterer disse ting, når konflikten er i gang, men så Folketinget får mulighed for stille og roligt at diskutere disse ting, inden der eventuelt igen kommer en konflikt.
Det er godt set af Kristeligt Folkeparti.
Det harmonerer ikke helt med den politik, som de to partiers kandidater fremfører ude i forsamlingshusene rundt i landet, hvor de høster store bifald for, at man i sundhedssektoren skal sikre, at patienterne ikke bliver taget som gidsler i en eventuel konflikt.
Men det er selvfølgelig også rart at kunne tage bifaldene ude i forsamlingshusene, få stemmerne, og når man så kommer i Folketinget, har man så i øvrigt en helt anden politik, en skjult dagsorden, som man undlader at fortælle vælgerne om.
Det er ikke særlig hæderligt; men lad det nu være op til de parter.
Det skal ikke være nogen hemmelighed, at Frihed 2000 er imod, at man kan strejke i sundhedssektoren
, og vi vil ikke begrænse os, som Kristeligt Folkeparti har gjort, til, at det kun er inden for de livsvigtige områder; det skal simpelt hen gælde hele sundhedssektoren. Vi mener, at den sektor er så vital for det danske samfund, at den ikke må kunne strejke, på samme måde som vi ikke mener, at det skal være tilladt at strejke, når man er ansat i politiet, i militæret eller andre steder, som har vital betydning for det danske samfund.
Landets sikkerhed, retsforhold, men også befolkningens sundhed og liv er så vitale områder, at det ikke er holdbart, hvis det er sådan, at de, der er ansat dér, har mulighed for at kunne strejke.
Vi så jo ganske rigtig, som flere ordførere har været inde på, at den sidste konflikt, der var i sundhedssektoren, håndterede parterne faktisk ganske flot, og jeg skal også rose sundhedspersonalet for at have en meget høj grad af ansvarlighed for den måde, det blev afviklet på.
Det skal være en ros til sundhedspersonalet, at til trods for at man gik i konflikt, gjorde man, hvad man kunne for, at den konflikt forløb så godt som muligt, og at der i hvert fald ikke var nogen liv, der gik tabt.
Ikke desto mindre ved vi jo, hvor få kroner hver enkelt ansat i sundhedssektoren fik mere, set i forhold til hvor enormt store tab, der i øvrigt var ved den konflikt: patienter, hvis operationer blev udskudt, patienter, hvis tilstande blev forværret, var en meget, meget, meget stor udgift.
Man kunne sige, at hvis man havde vidst det på forhånd, kunne man have slået igennem med det samme og have sagt: I stedet for den ekstra udgift til sundhedssektoren kan vi lige så godt udbetale pengene med det samme til sundhedspersonalet.
Men sådan spiller klaveret jo ikke.
Vi fremsatte den 18. maj 1999, altså for mindre end et halvt år siden, et beslutningsforslag, der hed nr. B 145, om, at man sidestiller sundhedspersonalet med tjenestemænd, og at man f.eks. kompenserer for, at de nu ikke længere skulle have lov til at strejke, ved f.eks. at forbedre deres pensionsforhold.
Så skal jeg lige hilse og sige til Dansk
Folkepartis ordfører, der på et tidligere tidspunkt i debatten nåede at konkludere, at Dansk Folkeparti var det eneste parti, der kunne støtte Kristeligt Folkepartis forslag til vedtagelse: Det er ikke korrekt.
Sagen er, at Frihed 2000 kan støtte forslaget til vedtagelse af Kristeligt Folkeparti, men vi har også i Frihed 2000 skrevet vores eget forslag til vedtagelse, hvor vi ønsker at stramme yderligere op, end Kristeligt Folkeparti har ønsket at gå.
Derfor så skal jeg fremsætte følgende: Forslag til vedtagelse